Programunk

Az Európai Parlamenti választási kampányunkban szeretnénk az igazán fontos dolgokkal foglalkozni, mint például hogy Nyugat-Európában is ingyenes legyen a sör. De természetesen kitérünk az olyan lényegtelen dolgokra is mint a kivándorlás vagy a bevándorlás.

Bevándorlás

Magyarország viszonylag egyszerűen tudja kezelni a bevándorlás kérdését, hiszen úgyse akar ide jönni senki. Arra kell csak figyelnünk, hogy kellően alacsonyan tartsuk a béreket. Ezért úgy látjuk, hogy a kerítés helyett bőven elég lett volna kiírni a határra az átlagbéreket és a kórházi statisztikákat.

De ha már mindenképpen építeni szeretnénk valamit, akkor sokkal értelmesebb dolog lett volna kerítés helyett egy felüljárót építeni az ország fölé.

A felüljáró praktikus, mert mindkét irányban lehet használni. Akinek esetleg elege lesz a hanyatló nyugat álságos hazugságaiból, az a visszafelé sávot is használhatja. A felüljáró kör kialakítása biztosítja, hogy a rajta áthaladók jobban megismerjék hazánkat, rálátást szerezzenek a magyar virtusra.

Nyugat-Európába viszont úgy tűnik akarnak menni egész sokan, ami azért lehet esetleg probléma, mert elveszik az oda kivándorolt magyarok munkáját.

Ez a kérdés is viszonylag egyszerűen megoldható: Az Európai Unióhoz kell csatolni az észak-afrikai arab országokat, és akkor már nem tudnak bevándorolni Európába.

Egy másik lehetséges, de kicsit fáradtságosabb módszer, ha folyamatosan változtatjuk a határokat. Ha nem tudod, hol a határ, nehezen tudsz rajta átbevándorolni.

Kivándorlás

A bevándorlással ellentétben Magyarországon komoly problémát jelent a kivándorlás.

Ezért a Kutyapárt meghirdeti a saját Gyere haza, magyar! programját. A program elemei remélhetőleg meggyőzik majd a Nyugat-Európában dolgozó magyarokat, hogy érdemes hazaköltözniük. Felismertük, hogy a problémát a gyökerénél kell kezelni, tehát külföldön. Tehát:

Jelentősen csökkentjük a bántóan magas külföldi béreket, Angliában 70, Németországban 65, Ausztriában pedig 75 százalékkal. Romániában 3 százalékkal.

Magyarok külföldön is csak Nemzeti Dohányboltokban vásárolhatnak majd cigarettát. Összesen hat helyen nyílik külföldi nemzeti dohánybolt. A városok kijelölésénél a szakértők figyelembe vették, hogy mennyi magyar dolgozik az adott városban, illetve azt is, hogy mi volt ősi magyar törzsterület.

Bármelyik magyar postán be lehet majd fizetni a külföldi számlákat sárga csekken.

Aki hazajön, annak garantáljuk, hogy nem kell betartania az 1700 után meghozott angol törvényeket. Az 1700 előttieket természetesen igen.

Azokra is gondoltunk, akik szívesen dolgoznának – a csökkentett bérek mellett – továbbra is külföldön, nekik találtuk ki a Hozd haza a munkád! programunkat. Hiszen miért is ne végezhetné el itthon a munkáját János, aki Londonban mosogat?

Ha mégse jönne az intézkedések miatt haza elég magyar, akkor az esetben közbevándorlókat fogunk alkalmazni. Közbevándorló az a külföldön dolgozó magyar lehet, aki az elmúlt 20 évben vándorolt ki külföldre, van láthatósági mellénye, és ismeri az alapvető meteorológiai szimbólumokat.

Az orvos elvándorlásra is van megoldásunk. Minden távozó orvost kötelezni fogunk, hogy vigyen magával legalább három beteget is!

A soproni fogorvosoknak amúgy már teljesen felesleges nyugatra költözniük, számunkra biztosított a folyamatos munka Magyarországon is mióta a Csirke rendszeresen osztogat cukorkákat Bécsben.

Egyébként pár év és ez a kérdés magától megoldódik majd, hiszen a technika fejlődésével lehetővé válik, hogy a magyar munkavállaló otthonról, a szobájából vezessen taxit, mosogasson, szállítson ki pizzát, építsen térkő burkolatokat Brightonban. Viszont, a munka után csak le kell vegyék a VR szemüveget és az itthoni boltokban költhetik el pénzüket.

Népjóléti intézkedések

Bevezetjük az Unió minden országában a kötelező sziesztát. Így kevesebbet kell majd dolgozni, és több pénzünk is lesz. A legtöbb országban 12 és 15 óra közt lesz tilos a munka, ugyanakkor az északi országok éjszakai időpontot is választhatnak a sziesztának.

Kezdeményezzük, hogy mostantól Európa minden országában tartsák meg az összes többi ország minden munkaszüneti napját. Még így is bosszantóan sok, több mint 30 munkanap fog maradni minden évben.

Amennyiben ez sikerül, tovább is léphetünk: Esetleg betarthatnák a politikusok más országok politikusainak ígéreteit is.

Bevezetjük a forintot Európában. Magyarországnak elemi érdeke a közös európai valutához tartozni, ami persze lehetne az euró is, de annak bevezetésére szakértők szerint még 4-500 évet kellene Magyarországnak várnia. Viszont a forint hivatalos fizetőeszközzé tétele Európában akár 200 év alatt is megvalósulhat.

Az MKKP-nak kiemelten fontos az európai gyerekek szellemi frissessége, ezért 5 éven belül betiltjuk az Eurovíziós dalfesztivált. Az átmeneti években hozzá lehet majd még jutni a dalokhoz, de csak az erre kijelölt Nemzeti Eurovíziós Boltokban a szükséges engedélyek és ajánlások beszerzése után.

Családvédelmi programunk részeként családrezervátumokat hozunk létre, melyekben a kerítések biztonságában végre nyugodtan élhetnek a családosok és nem kell érintkezniük a nemcsaládosokkal. Ettől természetesen a nemcsaládosok is nagyobb biztonságban lesznek.

Később szeretnénk külön rezervátumokat az alacsonyaknak és magasaknak, a kék szeműeknek és a barna szeműeknek. A végső cél természetesen az, hogy mindenki körül legyen egy egyszemélyes kerítés.

Elérhetővé tesszük a 22. századot és a hetedik dimenziót.

Nemzetpolitika

A törökök EU csatlakozási kérelmét egészen addig vétózzuk, amíg nem kompenzálják a 150 éves megszállás alatt okozott veszteségeinket. Ha véletlenül a törökök nem fizetnének, akkor viszont mi megyünk Törökországba és 150 évig ott is maradunk.

Visszacsatoljuk Trianont. És természetesen annak 20km-es körzetét is.

De mi nem elégszünk meg Trianonnal, hanem szeretnénk visszacsatolni Erdélyt, Ausztráliát és Atlantiszt is. Ausztrália és Atlantisz tárgyalásos úton is megoldható, de Erdéllyel nem ez a helyzet. Elfoglalni valószínűleg nemigen sikerülne, mert a magyar hadsereg nem szokott háborúkat nyerni. Ezért az a terv, hogy megkérjük Erdélyt, hogy támadja meg Magyarországot. Mi pedig majd hagyjuk magunkat, így újra egyesülhet a két terület.

Klímapolitika

Magyarországnak nincs különösebb dolga a klímaváltozással. Elég ha építünk a többi határunkra is egy kerítést, és az majd megállítja. Semmi okot nem látunk rá, hogy miért ne csomagolhatnánk egyesével a szilvákat vagy a szőlőszemeket műanyagtasakokba.

Az Európai Unió viszont jó lenne, ha többet tenne a klímaváltozás ellen. Például jó lenne, ha a benzines, a dízel és az elektromos autók helyett végre bevezetnék az igazi megoldást: A repceautót.

Az MKKP adókedvezményekkel segítené az új, teljesen bio repceautók elterjedését. Ezek a 4-500 méter hosszú gépjárművek képesek megtermelni a nekik szükséges üzemanyagot a rajtuk hordott hatalmas repceültetvényeken. Így teljesen önfenntartóak.

Alapvetően a megújuló enegiahordozókra szeretnénk építeni, például Bayer Zsolt haragjára. Energiapolitikánk fontos elemei a paksi atomerőmű által termelt energiával meghajtott lámpákkal megvilágított napelemek, amik elegendő áramot termelnek majd a teljes lakosságnak.

A fotonteleportálás megnyitotta az utat a föld alatti napelemek előtt, így végre hatalmas napelem farmokat építhetünk Magyarország alá. Ellenezzük a favágásokat a városokban, támogatjuk az ültetéseket. Semmi más nem képes olyan jól fellazítani a talajt a mélygarázsoknak, mint a fák.

Továbbá beindítjuk a rég óta halogatott kátyúprogramot, amivel csökkentjük a gépjárművek számát.

Sok esetben a klímaváltozással egyébként az a legnagyobb probléma, hogy túl lassú. Mindenki örül az első hónak vagy az első meleg nyári napnak, de nagyon unalmas három hónapon át fázni vagy fagyoskodni. Ezért a Kétfarkú Kutya Párt két hétben maximálná az évszakok számát.

Hosszabb távon mindenki számára elérhetővé tennénk az egyéni, személyre szabott klímát. Ha a lakásokban vagy az autókban megoldható, miért ne lehetne az szabadtéren is?

A kihalt fajok helyett újakat fogunk létrehozni, hogy ezzel stabilizáljuk a fajok számát.